Институт ғалимдары Урал һәм Урал буйы рельефының йәшлек концепцияһын нигеҙләгән , уның неотектоник шартлылығын асыҡлаған ; Уралдың һәм Урал алды бөгөлөнөң шарьяж төҙөлөшөн ( ҡара : Шарьяж теорияһы ) иҫбатлаған ; Уралдың палеозой геодинамикаһын анализлаған һәм уның төп законлыҡтарын асыҡлаған , Көньяҡ Уралдың палеовулканологик картаһын төҙөгән ( ҡара : Вулканизм ) , Урал тибындағы колчедан ятҡылыҡтарының генетик моделен эшләгән , алтын мәғдәнле яландарҙың һәм ятҡылыҡтарҙың формалашыу структураһын һәм шарттарын асыҡлаған ( ҡара : Металлогения ) ; республикалағы ер аҫты һыуҙарының 40-тан ашыу геохимик һәм генетик тибын тасуирлаған һәм классификациялаған ; уларҙың формалашыу һәм урынлашыу законлығын асыҡлаған ( ҡара : Гидрогеология ) , йылылыҡ ағымының Урал аномалияһын тапҡан , Көньяҡ Уралдағы үткән 100 мең йыллыҡ осорға климат үҙгәрештәренең реконструкцияһын яһаған һәм геотермик мәғлүмәттәр буйынса боҙлоҡтан һуңғы йылыныу тирбәлештәренә баһа биргән ( ҡара : Геотермия ) ; Көньяҡ Уралдың һәм Урал буйының мезозойҙағы һәм кайнозойҙағы рельеф үҙгәрешен өйрәнгән ; БР территорияһы өсөн тәүге тапҡыр хәҙерге сейсмотектоник әүҙемлек характеристикаһын эшләгән һәм микросейсмик районлаштырыу картаһын төҙөгән ; кембрий алдыһәм фанерозой тоҡомдарының стратиграфик бүленеше һәм төбәк-ара бәйләнештәренең аныҡланған схемаларын эшләгән ; электрогеохимия ( ҡара : Геохимия ) фәнни йүнәлешен уйлап тапҡан , БР-ҙағы геол. тәбиғәт ҡомартҡыларының кадастрын төҙөгән ( респ . 4 геол. объект Бөтә донъя геол. мираҫ исемлегенә индерелгән ) һ.б.